మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
పాక్‌పై స్టన్నింగ్ విక్టరీ.. భాంగ్రా డ్యాన్స్ చేసిన కివీస్ ఆటగాళ్లు
అప్పటికే టీ20 సిరీస్‌ను కోల్పోయి.. వన్డే సిరీస్‌ను సమం చేసుకుని నిరాశలో ఉన్న కివీస్‌కు ఈ విజయం కొత్త ఉత్సాహాన్ని ఇచ్చింది. దీంతో కివీస్ ఆటగాళ్లు ఆనందాన్ని పట్టలేకపోయారు.
Samayam Telugu | Updated:
Nov 21, 2018, 01:09PM IST
పాకిస్థాన్, న్యూజిలాండ్ జట్ల మధ్య అబుధాబిలో జరిగిన తొలి టెస్టు ఇరు దేశాల అభిమానులకు మంచి కిక్ ఇచ్చింది. చివరి క్షణం వరకు ఉత్కంఠభరితంగా జరిగిన మ్యాచ్‌లో పర్యటక కివీస్ జట్టు కేవలం 4 పరుగుల తేడాతో గెలిచింది. రెండో ఇన్నింగ్స్‌లో బౌలర్లు అద్భుతంగా రాణించడంతో న్యూజిలాండ్ స్టన్నింగ్ విక్టరీ సాధించింది. 176 పరుగులను ఛేదించడానికి నాలుగో రోజు బరిలోకి దిగిన పాకిస్థాన్ 171 పరుగులకు ఆలౌటైంది. ముగ్గురు టెయిలెండర్లను డకౌట్లు చేసి కివీస్ మ్యాచ్‌ను ఎగరేసుకుపోయింది. 5 వికెట్లు తీసిన అజాజ్ పటేల్ కివీస్ విజయంలో కీలకపాత్ర పోషించాడు.
ఇదిలా ఉంటే, అప్పటికే టీ20 సిరీస్‌ను కోల్పోయి.. వన్డే సిరీస్‌ను సమం చేసుకుని నిరాశలో ఉన్న కివీస్‌కు ఈ విజయం కొత్త ఉత్సాహాన్ని ఇచ్చింది. దీంతో కివీస్ ఆటగాళ్లు ఆనందాన్ని పట్టలేకపోయారు. డ్రెస్సింగ్ రూమ్‌లో గోల గోల చేశారు. కొంత మంది కివీస్ ఆటగాళ్లయితే పంజాబీ సంప్రదాయ నృత్యం ‘భాంగ్రా’ను ప్రదర్శించారు. ఓ పంజాబీ పాటకు ఇద్దరు కివీస్ ఆటగాళ్లు భాంగ్రా స్టెప్పులు వేశారు. దీంతో డ్రస్సింగ్ రూమ్‌లో ఒక్కసారిగా నవ్వులు పువ్వులు పూశాయి.
New Zealand players celebrating the win in Abu Dhabi with a bit of bhangra #PAKvNZ https://t.co/UJNN0FRnH7
&mdash; Saj Sadiq (@Saj_PakPassion) 1542654811000
కాగా, పాకిస్థాన్ పరాజయంపై ఆ జట్టు హెడ్ కోచ్ మికీ ఆర్థర్ తీవ్ర అసహనం వ్యక్తం చేశారు. తొలి టెస్టులో కేవలం 4 పరుగుల తేడాతో ఓడిపోవడంపై స్పందిస్తూ.. ‘నా కోచింగ్ కెరీర్‌లో ఇది అతి చెత్త ప్రదర్శన’ అంటూ మండిపడ్డారు. నవంబర్ 16న ప్రారంభమైన తొలి టెస్టులో మొదట బ్యాటింగ్ చేసిన న్యూజిలాండ్ తొలి ఇన్నింగ్స్‌లో 153 పరుగులకు ఆలౌటైంది. ఇక పాకిస్థాన్ తొలి ఇన్నింగ్స్‌లో 227 పరుగులు చేసింది. రెండో ఇన్నింగ్స్‌లో పుంజుకున్న కివీస్.. 249 పరుగులు చేసి పాకిస్థాన్ ముందు 176 పరుగుల లక్ష్యాన్ని ఉంచింది. అయితే న్యూజిలాండ్ స్పిన్నర్ అజాజ్ పటేల్ (5-59) అద్భుతంగా రాణించడంతో పాక్ 171 పరుగులకు ఆలౌటై 4 పరుగుల తేడాతో ఓడిపోయింది. దీంతో మూడు మ్యాచ్‌ల సిరీస్‌లో కివీస్ 1-0 ఆధిక్యం సాధించింది.